મહેસાણાના એસપીને રજૂઆત કર્યા બાદ વડગામના ધારાસભ્ય જિગ્નેશ મેવાણીએ આક્ષેપ કર્યો હતો કે ઉના અને સાપરની ઘટનાઓથી સરકારે કોઈ ધડો લીધો નથી. જેના કારણે દલિતો ઉપર હુમલા કરનાર તત્વો છાકટા અને બેખોફ બન્યા છે તેઓ માની રહ્યા છે. આપણું કોઈ બગાડી શકે તેમ નથી. બંધારણના આર્ટિકલ મુજબ જાતિવાદી માનસિકતા દૂર કરવા માટે સરકારે પગલાં લેવા જોઈએ તેમ જણાવી મેવાણીએ આક્ષેપ કર્યો હતો કે દલિતો ઉપર અત્યાચાર વધી રહ્યા છે અને મુખ્યમંત્રી પીડિતોના ઘેર જઈ સધિયારો આપવાનું ટાળી રહ્યા છે. તેમણે દલિતો ઉપર અત્યાચારના કેસ ચલાવવા સ્પેશિયલ કોર્ટ બને તેવી માંગણી કરી હતી. કે જેથી પીડિતોને ઝડપી ન્યાય મળે અને આરોપીઓને મહત્તમ સજા થાય.